Sara Əzimova

Sara Əzimova Nurəddin qızı () — Azərbaycan jurnalisti və redaktoru. "Şərq qapısı" qəzetinin baş redaktoru (2023-cü ildən). Naxçıvan Mətbuat Şurası İdarə Heyətinin üzvü (2011–2016), Naxçıvan Muxtar Respublikasının Televiziya və Radio Şurasının üzvü (2016–2023).

 Həyatı və fəaliyyəti 
Əzimova Sara Nurəddin qızı 12 aprel 1986-cı ildə Naxçıvan şəhərində anadan olmuşdur. 2007-ci ildə Naxçıvan Dövlət Universitetinin Tarix-filologiya fakültəsinin bakalavriat səviyyəsini bitirmişdir. Hazırda Azərbaycan Turizm və Menecment Universitetinin Menecment ixtisası üzrə təhsil alır.

Əmək fəaliyyətinə 2005-ci ildə Şərq qapısı qəzetində müxbir kimi başlamışdır. 2008–2011-ci illərdə həmin qəzetdə məsul katib, 2011–2016-cı illərdə isə şöbə müdiri vəzifələrində çalışmışdır. 26 dekabr 2023-cü il tarixli sərəncamla "Şərq qapısı" qəzetinin baş redaktoru vəzifəsinə təyin edilmiş və hazırda həmin vəzifədə fəaliyyətini davam etdirir.

2007–2011-ci illərdə Naxçıvan şəhər 8 nömrəli, 2011–2016-cı illərdə isə Naxçıvan şəhər 12 nömrəli tam orta məktəblərində Azərbaycan dili və ədəbiyyat müəllimi kimi çalışmışdır. 2011–2016-cı illərdə Naxçıvan Mətbuat Şurasının İdarə Heyətinin üzvü olmuşdur.

Naxçıvan Muxtar Respublikasının Televiziya və Radio Şurasına 31 avqust 2016-cı il tarixli sərəncamla 4 il müddətinə üzv seçilmiş, 2 sentyabr 2020-ci il tarixli sərəncamla bu vəzifəyə yenidən 4 il müddətinə təyin edilmişdir.

07 mart 2014-cü ildə "Naxçıvan Muxtar Respublikasına xidmətlərə görə" nişanı, 20 iyul 2015-ci ildə "Tərəqqi" medalı ilə təltif olunmuşdur. 21 iyul 2025-ci ildə Naxçıvan Muxtar Respublikasının Əməkdar jurnalisti fəxri adına layiq görülmüşdür. Azərbaycan Respublikasının Prezidenti İlham Əliyevin 20 fevral 2025-ci il tarixli Fərmanı ilə təsis edilmiş "Azərbaycan milli mətbuatının 150 illiyi (1875–2025)" yubiley medalı ilə Azərbaycan Respublikasının Medianın İnkişafı Agentliyi tərəfindən təltif olunmuşdur.

2007-ci ildən Yeni Azərbaycan Partiyasının üzvüdür. 2005-ci ildə Bakı şəhərində keçirilən Azərbaycan Gənclərinin IV Forumunun iştirakçısı olmuş, Azərbaycan Qadınlarının IV və VI qurultaylarına nümayəndə seçilmişdir.

Sara Əzimova "Come to Nakhchivan" və "100 ilin qəhrəmanları" layihələrinin rəhbəri olub.

İki övladı var.

 İstinadlar